NACRT  PRIJEDLOGA
Na temelju članka 90. Zakona o gradnji (»Narodne novine« broj 155/25) i članka 38. Statuta Općine Brtonigla-Verteneglio (»Službene novine Općine Brtonigla-Verteneglio“ broj 03/18, 03/21, 07/21-pročišćeni tekst, 16/22), po prethodno pribavljenom mišljenju Turističke zajednice Općine Brtonigla od dana ____ 2026. godine, Općinsko vijeće Općine Brtonigla-Verteneglio na            . sjednici održanoj dana            2026. godine,  donijelo je
ODLUKU
o privremenoj zabrani izvođenja građevinskih radova
na području Općine Brtonigla-Verteneglio u 2027. godini
Članak 1.
Ovom  Odlukom o privremenoj zabrani izvođenja  građevinskih radova na području Općine Brtonigla-Verteneglio (dalje u tekstu: Odluka) privremeno se zabranjuje izvođenje zemljanih radova i radova na izgradnji konstrukcije svih vrsta građevina , u razdoblju utvrđenom ovom Odlukom.
Zemljanim radovima u smislu ove Odluke, smatraju se radovi iskopavanja zemlje ili drugog materijala iz tla te nasipavanje zemlje ili drugog materijala, a radovima na izgradnji konstrukcije građevine smatraju se izrada temelja, zidova, međukatne konstrukcije i krovne konstrukcije te izgradnja konstruktivnih dijelova građevina koje nisu zgrade.
Članak 2.
Privremeno se zabranjuje  izvođenje građevinskih radova iz članka 1. ove Odluke, na području svih naselja Općine Brtonigla-Verteneglio u razdoblju od 03. srpnja 2027. godine do 31. kolovoza 2027. godine.
Članak 3.
Privremeno se zabranjuje izvođenje građevinskih radova  iz članka 2.  ove Odluke,  ove Odluke u vremenu od:
- ponedjeljka do subote od 00.00 sati do 09.00 sati te od 18.00 sati do 24.00 sata;
- nedjeljom, blagdanima i neradnim danima od 00.00 sati do 24.00 sata.

Članak 4.
Iznimno se, uz prethodnu suglasnost Općinskog načelnika Općine Brtonigla-Verteneglio, mogu izvoditi građevinski radovi u slijedećim slučajevima:
- hitni radovi na popravcima objekata i uređenju komunalne i ostale infrastrukture kojima se sprečavaju posljedice po život i zdravlje ljudi, kao i veća oštećenja na nekretninama;
- nužni radovi na popravcima građevina kada zbog oštećenja postoji opasnost po život i zdravlje ljudi;
- radovi koji se izvode u javnom interesu, a čiji je investitor Općina Brtonigla-Verteneglio, ustanova ili trgovačko društvo u potpunom ili pretežitom vlasništvu Općine Brtonigla-Verteneglio;
- radovi na priključku vode, struje i telefona.
Članak 5.
Odredbe ove  Odluke  ne odnose se na:
1. građevine, odnosno radove za čije je građenje, odnosno izvođenje utvrđen interes Republike Hrvatske,
2. građenje uređaja i objekata komunalne infrastrukture
3.  uklanjanje građevina na temelju rješenja građevinske inspekcije ili odluke drugog tijela državne vlasti,
4.  građenje građevina, odnosno izvođenje radova u godini u kojoj je odluka stupila na snagu.
Članak 6.
Ovom Odlukom regulira se i izvođenje građevinskih radova na mjesnim grobljima Općine Brtonigla-Verteneglio, na način da se zabranjuje izvođenje građevinskih radova u danima vikenda (subota i nedjelja), 8 (osam) dana prije dana Svih svetih i Dana mrtvih, te u vrijeme državnih praznika.
Izvođenje radova u terminima iz prethodnog stavka ovog članka, dozvoljeno je samo iznimno, uz prethodnu suglasnost Općinskog načelnika Općine Brtonigla-Verteneglio u slučajevima nužnih radova na popravcima građevina kada zbog oštećenja postoji opasnost po život i zdravlje ljudi.
Članak 7.
Nadzor nad provedbom ove Odluke provodi nadležno komunalno redarstvo Općine Brtonigla-Verteneglio. 
U obavljanju nadzora komunalni redari postupaju sukladno odredbama Zakona o građevinskoj inspekciji (NN br. 153/13, 145/24) i odredbama Prekršajnog zakona (NN br. 107/07, 39/13, 157/13, 110/15, 70/17, 118/18, 114/22, 86/26).
Članak 8.
Novčanom kaznom u iznosu od 1.320,00 EUR komunalni redar kaznit će za prekršaj pravnu osobu ako postupa protivno odredbama čl. 2. i 3. ove Odluke .
Novčanom kaznom u iznosu od 265,00 EUR komunalni redar kaznit će za prekršaj odgovornu osobu u pravnoj osobi ako počini prekršaj iz stavka 1. ovog članka.
Novčanom kaznom u iznosu od 660,00 EUR komunalni redar kaznit će za prekršaj fizičku osobu obrtnika i osobu koja obavlja samostalnu djelatnost za prekršaj ako postupa protivno čl. 2. i 3. ove Odluke , koji je počinila sa obavljanjem njezina obrta ili samostalne djelatnosti.
Novčanom kaznom u iznosu od 265,00 EUR komunalni redar kaznit će za prekršaj fizičku osobu ako  postupa protivno odredbama čl. 2. i 3. ove Odluke
Članak 9.
Za prekršaj iz članka 8. ove Odluke, komunalni redar ovlašten je od počinitelja prekršaja naplatiti kaznu na mjestu počinitelja prekršaja uz obavezno izdavanje potvrde o naplaćenoj kazni.
Prilikom izricanja i naplate novčanih kazni i obaveznih prekršajnih naloga za prekršaje utvrđene ovom Odlukom, komunalni redar dužan je postupati u skladu sa odredbama važećeg Prekršajnog zakona.
Članak 10.
Stupanjem na snagu ove Odluke prestaje važiti Odluka o zabrani i ograničenju izvođenja građevinskih radova na području Općine Brtonigla-Verteneglio u 2026. godini (Službene novine Općine Brtonigla-Verteneglio br. 19/25).
Članak 11.
Ova Odluka stupa na snagu osmog dana od dana objave u »Službenim novinama Općine Brtonigla-Verteneglio«, a primjenjuje se za 2027. godinu.

O B R A Z L O Ž E N J E
uz Nacrt prijedloga Odluke o  privremenoj zabrani  izvođenja radova
na području Općine Brtonigla-Verteneglio u 2027. godini
        
1. PRAVNI TEMELJ:
Člankom 90. Zakona o  gradnji (NN br. 155/25)  propisano je, da  predstavničko tijelo jedinice lokalne samouprave može po prethodno pribavljenom mišljenju turističke zajednice mjesta, svojom odlukom  za određene vrste građevina, odnosno radova na određenim područjima, odrediti razdoblje iduće kalendarske godine i vrijeme koje ne može biti dulje od 60 kalendarskih dana u kojem se ne mogu izvoditi građevinski radovi koji se odnose na zemljane radove i radove na izgradnji konstrukcije svih vrsta građevina.
2. OSNOVNA PRAVNA PITANJA KOJA SE UREĐUJU ODLUKOM
Predlaže se donošenje Odluke o  privremenoj zabrani izvođenja radova u 2027. godini, i to izvođenja zemljanih radova i radova na izgradnji konstrukcije svih vrsta građevina, osim građevina javne i društvene namjene, godišnje kalendarsko razdoblje i vrijeme u kojem se zabranjuje izvođenje građevinskih radova.

3. PRIKAZ STANJA KOJE SE UREĐUJE AKTOM:
Člankom 90. Zakona o  gradnji (NN br. 155/25)  propisano je, da  predstavničko tijelo jedinice lokalne samouprave može po prethodno pribavljenom mišljenju turističke zajednice mjesta, svojom odlukom  za određene vrste građevina, odnosno radova na određenim područjima, odrediti razdoblje iduće kalendarske godine i vrijeme koje ne može biti dulje od 60 kalendarskih dana u kojem se ne mogu izvoditi građevinski radovi koji se odnose na zemljane radove i radove na izgradnji konstrukcije svih vrsta građevina.
Prijedlogom Odluke predlaže se zabraniti izvođenje zemljanih radova i radova na izgradnji konstrukcija svih vrsta građevina..
Predmetna zabrana se, sukladno zakonu, ne odnosi  na građevine odnosno radove za čije je građenje, odnosno izvođenje utvrđen interes Republike Hrvatske, na građenje uređaja i objekata komunalne infrastrukture, na uklanjanje građevina na temelju rješenja građevinske inspekcije ili odluke drugog tijela državne vlasti te  građenje građevina, odnosno izvođenje radova u godini u kojoj je odluka stupila na snagu. 
Zabrana radova odnosi se na 2027. godinu, obzirom se sukladno članku 90. Zakona o gradnji privremena zabrana izvođenja radova određuje za iduću kalendarsku godinu.
Privremeno se zabranjuje  izvođenje građevinskih radova  na području svih naselja Općine Brtonigla-Verteneglio u razdoblju  od 03. srpnja 2027. godine do 31.kolovoza 2027. godine.
Privremeno se zabranjuje izvođenje građevinskih radova   iz članka 1. i  u razdoblju iz članka 2.  ove Odluke u 2027. godini,   u vremenu od:
- ponedjeljka do subote od 00.00 sati do 09.00 sati te od 18.00 sati do 24.00 sata;
- nedjeljom, blagdanima i neradnim danima od 00.00 sati do 24.00 sata
Sukladno članku 90. Zakona o gradnji (»Narodne novine« broj 155/25), Nacrt prijedloga Odluke upućen je Turističkoj zajednici Općine Brtonigla, radi davanja prethodnog mišljenja. 

4. SREDSTVA POTREBNA ZA PROVOĐENJE ODLUKE
Za provedbu ove Odluke nije potrebno osigurati dodatna financijska sredstva.

Jedinstveni upravni odjel

